**הצעת מחקר לעבודה שנתית**

**שם התלמיד:** אל"ם דדו בר כליפא

**נושא העבודה:** מיצוי תחום לוחמת המידע בצה"ל.

**רקע:**

בעשורים האחרונים, עם התפתחותה של המהפכה התקשורתית, פנה העולם לשילוב לוחמת המידע באופן נרחב תוך שימת דגש על השימוש בלוחמת המידע לא רק בעימותים המזויינים אלא גם ב"לחימה המתמשכת" ( Enduring Conflict ) או מה שמכונה בצה"ל המב"מ.

אנו מצויים בעידן המערכה המודרנית, שבין שאר מאפייניה היא עתירת תקשורת ולצרכנים ישנה נגישות למידע בקלות יחסית ובזמן אמת. ניתן להשתמש בה כדי לפגוע ביריב כל העת, ברוחו, בהתעצמותו ובלגיטימציה שלו ושל פעולותיו.

ללוחמת המידע יש שני ביטויים עיקריים: לוחמה גלויה במכוון ולוחמה בחתימה נמוכה או ללא חתימה כלל. **יש בכוחה לחסוך דם, עופרת וזמן** ולהביא להישגים משמעותיים בהיבט כפיית רצוננו על היריב תוך שימוש מוגבל מאוד בכוח ולעיתים ללא שימוש בכוח כלל.

על פי המרכז ללוחמת תודעה (מל"ת) וגורמים מקצועיים נוספים, העוסקים בתחום לוחמת המידע**,** מיצוי תחום זה לוקה וחסר. מיצויו נמדד באחוזים בודדים בלבד מתוך הפוטנציאל הגלום בו. על אף שנעשו בעבר עבודות חשובות בתחום לוחמת המידע שהכילו חומרים המצביעים על אפקטיביות התחום, לא חלה עד כה תמורה משמעותית בשימוש ובמיצוי התחום בצה"ל.

 כפי הנראה ישנם חסמים או גורמים מעכבים אחרים - חלקם פסיכולוגיים חלקם תפישתיים, תרבותיים וחלקם ארגוניים - אשר מנעו מצה"ל על אף ההכרה בנחיצות וביעילות של התחום, את מימוש מלוא הפוטנציאל הגלום בו.

דוגמה לחסם תרבותי: מפקדי שדה רואים בפעולה הקינטית כלי יעיל ומחשיבים פחות, אם בכלל, את היכולת להשפיע משמעותית על היריב באמצעות התודעה.

חסם נוסף, שניתן להצביע עליו הוא התנגשות בין דובר צה"ל לבין המל"ת בעניין אמירת אמת. על פי המל"ת ישנם מצבים בהם יש צורך להפיץ מידע שקרי כדי למנוע פיגוע כלשהו או כדי לגרום ליריב לבטל פעולה, אולם על פי גישת דובר צה"ל אם אין אמת מלאה בפרסום לא יהיה שיתוף פעולה. בכך מוחמצת היכולת להשפיע על תודעת היריב באמצעות כלי תקשורתי ממסדי.

ניתן לומר שצבא המוכן להילחם, קרי: לפעול באלימות קשה עד כדי הרג הרס וחורבן לא ישקר כדי להשיג את מטרותיו באמצעים "רכים".

**מטרות העבודה:**

1. לעמוד על הגורמים שמונעים מיצוי אפקטיבי של לוחמתהמידע בצה"ל.
2. לנסות להניח פרמטרים לבחינת שיפור המיצוי.
3. לגש עקרונות לצמצום החסמים.

**שאלות המחקר:**

1. מהם החסמים המעכבים את צה"ל בשימוש בלוחמת המידע?
2. מהם הפרמטרים שמאפשרים את ייעול השלמת המשימה באמצעות לוחמת מידע?

**טענות המחקר:**

1. בין החסמים שמעכבים את מיצוי לוחמת המידע בצה"ל ניתן לציין:

* חסמים ערכיים
* חסמים תרבותיים
* חסמים ארגוניים
* חסמי חקר ביצועים – "שדה הניסוי והחקר"
* חסמים משפטיים

2. בין הפרמטרים שניתן להצביע באמצעותם על ייעול אפשרי:

* חיסכון בנפגעים ובחיי אדם
* חיסכון במשאבים
* דחיית המערכה הבאה
* צמצום התעצמות היריב
* קיצור זמן המערכה

**דרך הצגת הרעיונות במחקר(ראשי פרקים):**

1. הצגת השימוש בלוחמת מידע בעולם, תיאוריה ומושגי יסוד.
2. גנאלוגיה של אמצעי ודרכי השימוש בתחום לוחמת המידע בצה"ל, ממסדיים ובלתי ממסדיים.
3. הצגת החסמים וניתוחם.
4. הצעת עקרונות לחשיבה חלופית – צמצום החסמים.
5. הפרמטרים לבחינת שיפור המיצוי.

**תיחום המחקר:**

המחקר לא יעסוק בתחום התודעה הרחב אלא בלוחמת מידע ובמיקוד יתר בלוחמה הפסיכולוגית. המחקר הינו מזווית הראיה של צה"ל.(ישנם גופים דומים העוסקים בתחום גם בשב"כ ובמוסד).

**חשיבות העבודה:**

העבודה תציג חסמים שככל הנראה מונעים מצה"ל לממש את מלוא הפוטנציאל הגלום בלוחמת מידע. ישנה חשיבות רבה להעלאת החסמים המגבילים, מהמחשבה אל הכתב ומהתת מודע אל המודע וכן להצעת דרכים להתגברות עליהם**. כל אלו יוכלו אולי לחסוך דם של לוחמים ואזרחים רבים ואף משאבים רבים וזמן** **לחימה** ויסייעו בידנו לכפות את רצוננו על היריב באפקטיביות.

**בעבודה זו מגולמת הזדמנות להביא לשינוי תפישתי בהפעלת הכוח ואולי אף להשפיע על בניינו בתחום לוחמת המידע.**

**יוזם העבודה:** הכותב

**מנחה העבודה:** ד"ר ענאן וואהבי